Ir-restrizzjonijiet tal-Covid-19 imposti mill-Gvern Malti matul ix-xahar ta' Lulju, ħallew impatt negattiv immedjat fuq l-ivjaġġar lejn pajjiżna. Sostna dan il-Kap Eżekuttiv tal-Ajruport Internazzjonali ta' Malta Alan Borg waqt il-preżentazzjoni taċ-ċifri tal-ajruport ghall-ewwel sitt xhur tas-sena. Wara li ttieħdet id-deċiżjoni li kull min jidħol f'Malta jrid ikun imlaqqam bi sħiħ, awtomatikament kien hemm daqqa ghas-suq tat-turiżmu …fosthom qalb iż-żagħżagħ kif ukoll ta' familji li uliedhom għandhom 'il fuq minn 12-il sena u mhux imlaqqma. Mistoqsi minn Net News, Alan Borg saħaq li ftit qabel is-Sajf, pajjiżna beda jara żieda fis-suq – iżda inevitabbilment f'Awwissu huwa mbassar li s-suq se jkompli jonqos…minkejja r-riżultati pożittivi f'Ġunju. Ġie spjegat ukoll li filwaqt li skont stħarriġ mwettaq mill-Airport Council International, 25% tal-parteċipanti jippreferu jqattgħu l-vaganzi tagħhom għax-xemx u l-baħar, preżentament pajjiżna jinsab pass lura mill-kompetituri tiegħu fin-nofsinhar tal-Ewropa…. dan kawża tar-restrizzjonijiet, iżda mhux biss. Dan filwaqt li insista wkoll li l-Maltin donnhom għadhom kawti wkoll biex isiefru. Tul il-konferenza, Alex Cardona, Il-Kap tal-Iżvilupp tat-Traffiku fi ħdan l-Ajruport Internazzjonali ta' Malta, spjega li matul ix-xahar ta' Ġunju pajjiżna ra madwar 50% tat-total ta' ivvjaġġar li kellna fl-ewwel 6 xhur. Hu saħaq li l-aktar ammont ta' traffiku li wasal matul ix-xahar li għadda kien ġej mill-Italja, Ġermanja u Franza…issegwi l-Polonja….bl-aktar linja tal-ajru attiva tkun tar-Ryan Air li wettqet madwar 44% tal-vjaġġi. Intant, il-Kap Eżekuttiv tal-MIA spjega li filwaqt li fid-dinja tal-lum il-Business Travel se jdum biex jirkupra…ankè minħabba t-teknoloġija, huwa importanti li pajjiżna jibqa' kompetittiv u f'dan il-perjodu jħejji sabiex meta tintlaħaq ċertu normalità mill-ġdid il-pajjiż ikun lest.